*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 14ης Δεκεμβρίου 1984

σχετικά με ορισμένα προστατευτικά μέτρα κατά του αφθώδους πυρετού στην Ιταλία

(85/40/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 84/336/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 84/336/ΕΟΚ, και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε από την οδηγία 81/476/ΕΟΚ (5), και ιδίως το άρθρο 7,

Εκτιμώντας:

ότι εμφανίστηκε στην Ιταλία επιζωοτία αφθώδους πυρετού· ότι η επιζωοτία αυτή δύναται να αποτελέσει κίνδυνο για το ζωικό κεφάλαιο των άλλων κρατών μελών, λόγω του σημαντικού αριθμού συναλλαγών, τόσο ζώων όσο και νωπών κρεάτων·

ότι τα μέτρα που λήφθηκαν από τις ιταλικές αρχές επιτρέπουν να περιοριστούν οι επιπτώσεις της ασθένειας μόνο σε ένα περιορισμένο μέρος της περιοχής· ότι πρέπει, επομένως, να ισχύουν τα περιοριστικά μέτρα μόνο στις αποστολές από αυτή την περιοχή·

ότι ορισμένα κράτη μέλη έχουν λάβει προστατευτικά μέτρα για το σκοπό αυτό·

ότι πρέπει, κατά συνέπεια, όλα τα κράτη μέλη να θεσπίσουν τα κατάλληλα μέτρα για να διασφαλίσουν την προστασία κατά τη διάρκεια του χρόνου που είναι απαραίτητος για την εκρίζωση της ασθένειας·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη απαγορεύουν την εισαγωγή, στην επικράτειά τους, ζώων βοείου και χοιρείου είδους που προέρχονται από το τμήμα του εδάφους της Ιταλίας που περιγράφεται στο παράρτημα.

Άρθρο 2

Τα κράτη μέλη απαγορεύουν την εισαγωγή, στην επικράτειά τους, νωπών κρεάτων ζώων του βοείου, χοιρείου και αιγείου είδους και προϊόντων με βάση το κρέας, εκτός από τα προϊόντα που έχουν υποστεί μία από τις κατεργασίες που αναφέρονται στο άρθρο 4 παράγραφος 1 της οδηγίας 80/215/ΕΟΚ, που προέρχονται από το τμήμα του εδάφους της Ιταλίας που περιγράφεται στο παράρτημα, ή που έχουν ληφθεί από ζώα προερχόμενα από αυτό το τμήμα της επικράτειας και τα οποία έχουν σφαγεί έξω από αυτήν μετά την 1η Νοεμβρίου 1984.

Άρθρο 3

1. Το υγειονομικό πιστοποιητικό που προβλέπεται από την οδηγία 64/432/ΕΟΚ, και το οποίο συνοδεύει τα ζώα που προέρχονται από την Ιταλία, πρέπει να συμπληρωθεί με την ακόλουθη ένδειξη:

«Ζώα σύμφωνα με την απόφαση της Επιτροπής της 14ης Δεκεμβρίου 1984».

2. Το κτηνιατρικό πιστοποιητικό που προβλέπεται από την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (6), και το οποίο συνοδεύει τα νωπά κρέατα που εξάγονται από την Ιταλία, πρέπει να συμπληρώνεται από την ακόλουθη ένδειξη:

«Κρέατα που πληρούν τους όρους της απόφασης της Επιτροπής της 14ης Δεκεμβρίου 1984».

3. Το κτηνιατρικό πιστοποιητικό που προβλέπεται από την οδηγία 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (7), και το οποίο συνοδεύει τα προϊόντα με βάση κρέατα που αναφέρονται στο άρθρο 2 και εξάγονται από την Ιταλία, πρέπει να συμπληρώνεται από την ακόλουθη ένδειξη:

«Προϊόντα που πληρούν τους όρους της απόφασης της Επριτροπής της 14ης Δεκεμβρίου 1984».

Άρθρο 4

Τα κράτη μέλη τροποποιούν τα μέτρα που εφαρμόζουν στις συναλλαγές για να τα καταστήσουν σύμφωνα με την παρούσα απόφαση. Ανακοινώνουν αυτό αμέσως στην Επιτροπή.

Άρθρο 5

Η Επιτροπή παρακολουθεί την εξέλιξη της κατάστασης και, ενδεχομένως, η παρούσα απόφαση θα τροποποιηθεί συναρτήσει αυτής της εξέλιξης.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 14 Δεκεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 177 της 4. 7. 1984, σ. 22.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 47 της 21. 2. 1980, σ. 4.

(5) ΕΕ αριθ. L 186 της 8. 7. 1981, σ. 20.

(6) ΕΕ αριθ. 121 της 29. 7. 1964, σ. 2012/64.

(7) ΕΕ αριθ. L 26 της 31. 1. 1977, σ. 85.

ΠΑΡΑΡΤΗΜΑ

- Επαρχία Μοδένας

- Οποιοδήποτε άλλο τμήμα της επικράτειας ευρισκόμενο σε ζώνη ακτίνας 10 χιλιομέτρων από οποιαδήποτε εστία αφθώδους πυρετού.